ตลาดหุ้นเอเชียเช้านี้ลดลง เซ่นปัจจัยลบ “ดาวโจนส์” ปิดร่วง-รัฐสภาอังกฤษคว่ำข้อตกลง Brexit
ตลาดหุ้นเอเชียเช้านี้ลดลง เซ่นปัจจัยลบ “ดาวโจนส์” ปิดร่วง-รัฐสภาอังกฤษคว่ำข้อตกลง Brexit
13 มี.ค. 2562

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดลบเมื่อคืน โดยได้รับแรงกดดันจากหุ้นโบอิ้งที่ร่วงลงอย่างหนักติดต่อกันเป็นวันที่ 2 หลังจากเครื่องบิน Boeing 737 MAX 8 ของสายการบินเอธิโอเปียนแอร์ไลน์ประสบอุบัติเหตุตกและส่งผลให้ผู้โดยสารเสียชีวิตทั้งหมด
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,425.77 จุด ลดลง 77.92 จุด, -0.36%
ดัชนี SSE Composite ตลาดหุ้นจีนเปิดวันนี้ที่ 3,062.33 จุด เพิ่มขึ้น 2.02 จุด, +0.07%
ดัชนี HSI ตลาดหุ้นฮ่องกงเปิดวันนี้ที่ 28,924.28 จุด เพิ่มขึ้น 3.41 จุด, +0.01%
ดัชนี TAIEX ตลาดหุ้นไต้หวันเปิดวันนี้ที่ 10,331.27 จุด ลดลง 12.06 จุด, -0.12%
ดัชนี KOSPI ตลาดหุ้นเกาหลีใต้เปิดวันนี้ที่ 2,152.66 จุด ลดลง 4.52 จุด, -0.21%
ดัชนี FTSE STI ตลาดหุ้นสิงคโปร์เปิดวันนี้ที่ 3,209.05 จุด ลดลง 3.20 จุด, -0.10%
ดัชนี FBMKLCI ตลาดหุ้นมาเลเซียเปิดวันนี้ที่ 1,671.13 จุด ลดลง 0.15 จุด, -0.01%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,725.62 จุด ลดลง 21.92 จุด, -0.28%
นอกจากนี้ ดาวโจนส์ยังได้รับแรงกดดันจากรายงานที่ว่า สมาชิกสภาสามัญชนของอังกฤษลงมติด้วยคะแนนเสียง 391-242 เสียงคว่ำข้อตกลงว่าด้วยการแยกตัวของอังกฤษออกจากสหภาพยุโรป (Brexit) ที่นางเทเรซา เมย์ นายกรัฐมนตรีอังกฤษ ทำไว้กับผู้นำสหภาพยุโรป (EU) เมื่อวานนี้ ส่งผลให้รัฐสภาอังกฤษต้องทำการลงมติในวันนี้ว่าจะเห็นชอบต่อการที่อังกฤษแยกตัวออกจาก EU โดยไร้ข้อตกลงหรือไม่
ด้านนักลงทุนจับตาข้อมูลเศรษฐกิจสหรัฐที่มีกำหนดเปิดเผยในสัปดาห์นี้ ซึ่งได้แก่ ดัชนีราคาผู้ผลิต (PPI) เดือนก.พ., ยอดสั่งซื้อสินค้าคงทนเดือนม.ค., การใช้จ่ายภาคการก่อสร้างเดือนม.ค., จำนวนผู้ขอรับสวัสดิการว่างงานรายสัปดาห์, ราคานำเข้าและราคาส่งออกเดือนก.พ., ยอดขายบ้านใหม่เดือนม.ค., ดัชนีภาคการผลิต (Empire State Manufacturing Index) เดือนมี.ค.จากเฟดนิวยอร์ก, การผลิตภาคอุตสาหกรรมเดือนก.พ. และดัชนีความเชื่อมั่นผู้บริโภคเดือนมี.ค.จากมหาวิทยาลัยมิชิแกน